CELEX: 32019Y0129(01)
Language: bg
Date: 2018-11-14 00:00:00
Title: Решение на Европейския съвет за системен риск от 14 ноември 2018 година относно рамката за координиране на консултациите, които надзорните органи провеждат с Европейския съвет за системен риск във връзка с удължаването на срока по член 138, параграф 4 от Директива 2009/138/ЕО на Европейския парламент и на Съвета (Платежоспособност II) (ЕССР/2018/7)

29.1.2019   
               
               
                  BG
               
               
                  Официален вестник на Европейския съюз
               
               
                  C 36/31
               
            
         РЕШЕНИЕ НА ЕВРОПЕЙСКИЯ СЪВЕТ ЗА СИСТЕМЕН РИСК
         от 14 ноември 2018 година
         относно рамката за координиране на консултациите, които надзорните органи провеждат с Европейския съвет за системен риск във връзка с удължаването на срока по член 138, параграф 4 от Директива 2009/138/ЕО на Европейския парламент и на Съвета (Платежоспособност II)
         (ЕССР/2018/7)
         (2019/C 36/10)
         ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
         като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1), и по-специално член 3, параграф 2, буква й) и член 4, параграф 2 от него,
         като взе предвид Директива 2009/138/ЕО на Европейския парламент и на Съвета от 25 ноември 2009 г. относно започването и упражняването на застрахователна и презастрахователна дейност (Платежоспособност II) (2), и по-специално член 138, параграф 4 от нея,
         като има предвид, че:
         
                     (1)
                  
                  
                     В член 138 от Директива 2009/138/ЕО се определят правилата и процедурите в случай на нарушение или риск от нарушение на капиталовото изискване за платежоспособност. В тези случаи е необходимо да се следват специфични процедури за възстановяване на равнището на допустими собствени средства, покриващи капиталовото изискване за платежоспособност, или за ограничаване на рисковия профил на застрахователното или презастрахователното предприятие, за да се гарантира, че изискването ще бъде спазено в определен срок.
                  
               
                     (2)
                  
                  
                     Съгласно член 138, параграф 4 от Директива 2009/138/ЕО, ако Европейският орган за застраховане и професионално пенсионно осигуряване (ЕОЗППО) декларира съществуването на изключително неблагоприятна ситуация, засягаща застрахователните и презастрахователните предприятия, представляващи значителен дял от пазара или от засегнатите видове дейности, надзорният орган може да удължи срока за възстановяването за засегнатите предприятия най-много със седем години.
                  
               
                     (3)
                  
                  
                     Съгласно същия член надзорният орган може да проведе консултация с Европейския съвет за системен риск (ЕССР) във връзка с удължаването на срока за възстановяване за предприятията, засегнати от декларирана от ЕОЗППО изключително неблагоприятна ситуация. Надзорният орган решава дали е необходимо да подаде искане за консултация с ЕССР във връзка с удължаването на срока за възстановяване и какво да е точното му съдържание.
                  
               
                     (4)
                  
                  
                     ЕССР отговаря за макропруденциалния надзор в рамките на Съюза. Във връзка с това ЕССР цели да допринесе за предотвратяването и намаляването на системните рискове за финансовата стабилност в Съюза, включително рисковете, които произлизат извън Съюза. Поради това, в съответствие с правомощията си, приносът на ЕССР следва да се съсредоточи върху макропруденциалните аспекти и въздействието на удължаването или неудължаването на срока за възстановяване върху засегнатите предприятия. Доколкото е възможно, ЕССР е длъжен да оценява въздействието върху финансовите пазари, другите застрахователни и презастрахователни предприятия и реалната икономика.
                  
               
                     (5)
                  
                  
                     С оглед на улесняването на процеса на консултиране във връзка с удължаването на срока за възстановяване е необходимо да се създаде рамка за координиране в рамките на ЕССР. За нейна основа може да послужи съществуващата рамка за координиране съгласно Решение ЕССР/2015/4 на Европейския съвет за системен риск (3) във връзка с уведомленията за националните мерки на макропруденциалната политика от съответните органи и с издаването на становища и препоръки от ЕССР, чието прилагане вече е неколкократно изпитано.
                  
               
                     (6)
                  
                  
                     На последно място, при извършването на оценката си ЕССР трябва да използва експерти с необходимия опит в областта на застраховането и презастраховането и да осигури тясното сътрудничество на ЕССР с ЕОЗППО,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет и приложно поле
            С настоящото решение се създава обща процедурна рамка за консултациите, които отправилите искане органи провеждат с ЕССР във връзка с удължаването на срока за възстановяване по член 138, параграф 4 от Директива 2009/138/ЕО.
         
         
            Член 2
            Определения
            За целите на настоящото решение се прилагат следните определения:
            
                        1)
                     
                     
                        „оценяващ екип“ е екипът от експерти от ЕССР, подразделение на Консултативния технически комитет, който отговаря за извършването на оценката и изготвянето на отговора на искането за консултация;
                     
                  
                        2)
                     
                     
                        „Darwin“ е вътрешната система за управление на документи на ЕССР;
                     
                  
                        3)
                     
                     
                        „работен за ЕЦБ ден“ е ден, който не е събота, неделя или официален празник в ЕЦБ;
                     
                  
                        4)
                     
                     
                        „застрахователно предприятие“ е застрахователно предприятие по смисъла на член 13 от Директива 2009/138/ЕО;
                     
                  
                        5)
                     
                     
                        „срок за възстановяване“ е, по отношение на засегнатото предприятие, срокът, посочен в член 138, параграф 4 от Директива 2009/138/ЕО, в рамките на който то трябва да възстанови равнището от допустими собствени средства, покриващи капиталовото изискване за платежоспособност, или да ограничи рисковия си профил, за да гарантира спазването на капиталовото изискване за платежоспособност;
                     
                  
                        6)
                     
                     
                        „презастрахователно предприятие“ е презастрахователно предприятие по смисъла на член 13 от Директива 2009/138/ЕО;
                     
                  
                        7)
                     
                     
                        „искане за консултация“ е консултацията, която надзорният орган отправя до ЕССР по член 138, параграф 4 от Директива 2009/138/ЕО;
                     
                  
                        8)
                     
                     
                        „орган, който отправя искането“ е надзорният орган, който подава искането за консултация;
                     
                  
                        9)
                     
                     
                        „надзорен орган“ е надзорният орган по смисъла на член 13 от Директива 2009/138/ЕО.
                     
                  
         
            Член 3
            Процедура за изготвяне и одобрение на отговор на искане за консултация
            
               1.   След получаването на искането за консултация по член 138, параграф 4 от Директива 2009/138/ЕО секретариатът на ЕССР незабавно уведомява чрез Darwin членовете на Генералния съвет, Управителния комитет и оценяващия екип.
            
            
               2.   В срок до десет работни за ЕЦБ дни след получаването на искането за консултация оценяващият екип изготвя проект на отговор на искането за консултация, който секретариатът на ЕССР представя на Управителния комитет за разглеждане чрез писмена процедура.
            
            
               3.   В срока, посочен в предходния параграф, през първите два работни за ЕЦБ дни след уведомяването на Генералния съвет член на Генералния съвет може да съобщи, че органът, който той представлява, би желал да участва в оценяващия екип като наблюдател, ако все още не е представен там.
            
            
               4.   В срок до два работни за ЕЦБ дни. след като секретариатът на ЕССР е представил проекта на отговор, Управителният комитет представя коментари по него. Коментарите по същество, представени от Управителния комитет, се оценяват от оценяващия екип и могат да бъдат отразени в проекта на отговор до Генералния съвет.
            
            
               5.   В срок до четири работни за ЕЦБ дни от датата на представянето на проекта на отговор на Управителния съвет секретариатът на ЕССР го представя на Генералния съвет за коментари. В срок до четири работни за ЕЦБ дни от датата на представянето на проекта на отговор на Генералния съвет членовете му могат да представят коментари, преди Генералният съвет да вземе решение. Ако няма коментари по същество, проектът на отговор на искането за консултация се счита за одобрен.
            
            
               6.   Ако Генералният съвет представи коментари по същество, оценяващият екип решава дали проектът на отговор трябва да се измени предвид тези коментари. В срок до четири работни за ЕЦБ дни от получаването на коментарите от Генералния съвет оценяващият екип представя на Генералния съвет, чрез секретариата на ЕССР, окончателния проект на отговор.
            
            
               7.   Въз основа на окончателния проект на отговор, изготвен от оценяващия екип, Генералният съвет взема решение относно одобрението му. Освен ако е свикано заседание на Генералния съвет в съответствие с Процедурния правилник на ЕССР (4), решението на Генералния съвет се взема съгласно писмената процедура в срок до два работни за ЕЦБ дни, след като оценяващият екип представи окончателния проект на отговор.
            
            
               8.   Сроковете на процедурата за отговор могат да бъдат съкратени при извънредни обстоятелства по искане на органа, отправил искането за консултация, или ако Генералният съвет счете за необходимо.
            
            
               9.   В съответствие с член 5, параграф 2а и член 13, параграф 7 от Процедурния правилник на ЕССР от представителите на Исландия, Норвегия и Лихтенщайн в ЕССР може да бъде поискано да не участват в обсъждането на проекта на отговор, освен ако искането за консултация е подадено от надзорния орган на съответната държава.
            
         
         
            Член 4
            Информация, предоставяна от органа, който отправя искането
            
               1.   В искането за консултация се съдържа пълната необходима информация, на която ще се основава отговорът на ЕССР, и се посочват изискванията за поверителност, ако има такива, които се прилагат при предаването ѝ.
            
            
               2.   Органът, който отправя искането, предоставя на ЕССР информация за икономическите причини, с които се обосновава удължаването на срока за възстановяване, и очакваните цялостни икономически последици от неудължаването му.
            
            
               3.   Информацията за икономическите причини, с които се обосновава удължаването на срока за възстановяване, включва:
               
                           а)
                        
                        
                           данни за настоящото финансово положение и за взаимовръзките на всяко засегнато застрахователно или презастрахователно предприятие, включително за инвестиционните му експозиции;
                        
                     
                           б)
                        
                        
                           допълнителна информация по въпроси като структурата на застрахователния пазар, основните характеристики на конкурентите и разпределението на загубите след неблагоприятна ситуация; и
                        
                     
                           в)
                        
                        
                           финансови прогнози, илюстриращи потенциалното възстановяване на всяко засегнато застрахователно или презастрахователно предприятие в различни икономически сценарии.
                        
                     
            
               4.   Информацията за очакваните цялостни икономически последици от неудължаването на срока за възстановяване включва:
               
                           а)
                        
                        
                           неблагоприятното въздействие върху финансовите пазари на стратегията на всяко засегнато застрахователно или презастрахователно предприятие за ограничаване на рисковия му профил, включително възможните вторични последици;
                        
                     
                           б)
                        
                        
                           неблагоприятното въздействие върху реалната икономика, предизвикано например от временно смущение на застрахователните услуги в резултат от потенциалната липса на заместимост или възможните негативни последици за доверието на потребителите.
                        
                     
            
               5.   В приложението към настоящото решение е посочена минимално необходимата информация, която трябва да се предостави от органа, който отправя искането.
            
            
               6.   Независимо от разпоредбите на параграфи 4 и 5, ЕССР може да поиска от органа допълнителна информация, ако сметне за необходимо.
            
            
               7.   Освен ако предоставената информация вече е в публичното пространство, получената от ЕССР информация се счита за поверителна и се третира като такава в съответствие с член 8, параграф 3 от Регламент (ЕС) № 1092/2010 и достъпът до нея е ограничен до лицата и органите, на които тя е потребна при изпълнението на служебните им задължения и задачи.
            
            
               8.   Секретариатът на ЕССР създава специално предназначена структура в Darwin за обмен на информация с органа, който отправя искането.
            
         
         
            Член 5
            Оценяващ екип
            
               1.   Оценяващият екип извършва оценката и изготвя отговор на искането за консултация.
            
            
               2.   Съставът на оценяващия екип е същият като състава на оценяващия екип, създаден съгласно Решение ЕССР/2015/4, който се назначава от Генералния съвет, със следните разлики:
               
                           а)
                        
                        
                           представителят на Европейския банков орган (ЕБО) се замества с представителя на ЕОЗППО, който се назначава от Генералния съвет; и
                        
                     
                           б)
                        
                        
                           всеки орган, представен в оценяващия екип, може да предложи един застрахователен експерт, който ще е наблюдател в оценяващия екип.
                        
                     
            
               3.   За да се избегне конфликт на интереси при изготвянето на отговора на искане за консултация, временно се преустановява статутът на членове или наблюдатели в оценяващия екип на представителите на надзорния орган, който е отправил искането за консултация, без да се назначава техен заместник.
            
            
               4.   Членовете на оценяващия екип се стремят да постигнат консенсус, но когато обстоятелствата налагат това, в проекта на отговор, който представят на Генералния съвет, те могат да изложат мнението на мнозинството и на малцинството.
            
         
         
            Член 6
            Поверителност на отговора на искане за консултация
            Отговорът на ЕССР на искането за консултация не се оповестява публично и се предоставя единствено на орган, който е отправил искането.
         
         
            Член 7
            Влизане в сила
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено във Франкфурт на Майн на 14 ноември 2018 година.
            
               Francesco MAZZAFERRO
               
                  Ръководител на секретариата на ЕССР от името
               
               
                  на Генералния съвет на ЕССР
               
            
         
         
            (1)  ОВ L 331, 15.12.2010 г., стр. 1.
         
            (2)  ОВ L 335, 17.12.2009 г., стр. 1.
         
            (3)  Решение на Европейския съвет за системен риск от 16 декември 2015 г. относно рамката за координиране във връзка с уведомленията за националните мерки на макропруденциалната политика от съответните органи, издаването на становища и препоръки от ЕССР и за отмяна на Решение ЕССР/2014/2 (ЕССР/2015/4) (ОВ C 97, 12.3.2016 г., стр. 28).
         
            (4)  Решение на Европейския съвет за системен риск от 20 януари 2011 г. за приемане на процедурен правилник на Европейския съвет за системен риск (ЕССР/2011/1) (ОВ C 58, 24.2.2011 г., стр. 4).
      
      
         
            ПРИЛОЖЕНИЕ
            Информация, предоставяна от органа, който отправя искането
            I.   Информация, свързана с органа, който отправя искането
            
            
                        —
                     
                     
                        Наименование на надзорния орган
                     
                  
                        —
                     
                     
                        Държава членка
                     
                  
                        —
                     
                     
                        Лице, подписало искането (име, длъжност, данни за контакт)
                     
                  
                        —
                     
                     
                        Лице за контакт (име, длъжност, данни за контакт)
                     
                  II.   Точно съдържание на искането – обхват на искането за консултация
            
            III.   Информация за всяко предприятие в обхвата на искането за консултация
            
            III.1   Основна информация
            
            За всяко засегнато предприятие (определенията съгласно съответния образец на Платежоспособност II: S01.02.01 или S01.02.04):
            
                        —
                     
                     
                        наименование на предприятието,
                     
                  
                        —
                     
                     
                        идентификационен код на предприятието,
                     
                  
                        —
                     
                     
                        вид предприятие,
                     
                  
                        —
                     
                     
                        държава, издала лиценза,
                     
                  
                        —
                     
                     
                        метод за изчисление на (груповото) капиталово изискване за платежоспособност,
                     
                  
                        —
                     
                     
                        използване на специфични за предприятието параметри,
                     
                  
                        —
                     
                     
                        обособени фондове,
                     
                  
                        —
                     
                     
                        изравнителна корекция,
                     
                  
                        —
                     
                     
                        корекция за променливост,
                     
                  
                        —
                     
                     
                        временна мярка за безрисковия лихвен процент,
                     
                  
                        —
                     
                     
                        временна мярка за техническите резерви.
                     
                  III.2   Финансова информация
            
            Преглед на най-актуалното финансово положение на всяко засегнато предприятие, включително основната структура на активите, пасивите, собствените средства (със или без дългосрочни гаранционни мерки) и капиталовото изискване за платежоспособност.
            III.3   Информация за положението на всяко засегнато предприятие на националния застрахователен пазар
            
            За всяко засегнато предприятие:
            
                        —
                     
                     
                        информация за националния пазарен дял на предприятието, включително за: общозастрахователната му дейност (брутните начислени премии), общо и за всеки вид дейност; животозастрахователната му дейност (брутни технически провизии), общо и за всеки вид дейност; размера на баланса (общо активи),
                     
                  
                        —
                     
                     
                        информация за броя предприятия, които извършват дейност на националния пазар за тези видове дейност (животозастрахователна и общозастрахователна), с които се занимава засегнатото предприятие,
                     
                  
                        —
                     
                     
                        информация за кумулативния пазарен дял на първите 3 -5 -10 застрахователни предприятия за видовете дейност, с които се занимава засегнатото предприятие;
                     
                  
                        —
                     
                     
                        прогноза за разпределението на загубите между засегнатите предприятия, който извършват дейност на националния застрахователен пазар след ситуацията или ситуациите, довели до декларирането на изключително неблагоприятна ситуация от ЕОЗППО.
                     
                  IV.   Информация, с която се обосновава удължаването на срока за възстановяване на всяко засегнато предприятие
            
            За всяко засегнато предприятие:
            
                        —
                     
                     
                        финансови прогнози, илюстриращи възстановяването на нарушението на капиталовото изискване за платежоспособност в различни икономически сценарии,
                     
                  
                        —
                     
                     
                        описание на предположенията и прогноза за въздействието на мерките за възстановяване, включени в тези финансови прогнози. Това включва:
                        
                                    —
                                 
                                 
                                    прогноза за (планираното) ограничаване на рисковия профил на портфолиото от активи (включително потенциалното му въздействие върху финансовите пазари),
                                 
                              
                                    —
                                 
                                 
                                    прогноза за сумата, която предприятието планира да рекапитализира и под каква форма (напр. под формата на капитал, дълг),
                                 
                              
                                    —
                                 
                                 
                                    прогноза за сумата на планираните презастрахователни и/или други техники за намаляване на риска, които ще бъдат въведени,
                                 
                              
                                    —
                                 
                                 
                                    прогноза за сумата на техническите провизии и премиите по застрахователните портфолиа, планирани за продажба и/или закриване.
                                 
                              
                  V.   Информацията за очакваните икономически последици от неудължаването на срока за възстановяване на всяко засегнато предприятие
            
            За всяко засегнато предприятие:
            
                        —
                     
                     
                        оценка на неблагоприятното въздействие върху реалната икономика и/или финансовите пазари, ако срокът на възстановяване не бъде удължен. Това включва:
                        
                                    —
                                 
                                 
                                    прогноза на степента на потенциално смущение на застрахователните услуги, ако срокът на възстановяването не бъде удължен, въз основа например на анализ на няколко предприятия, които вече предоставят сходни продукти/услуги, прогноза за бързината, с която може да се очаква, че притежателите на полици ще се прехвърлят от едно застрахователно дружество към друго, описание на входните бариери за потенциалните нови пазарни участници,
                                 
                              
                                    —
                                 
                                 
                                    прогноза за последиците от потенциалното смущение на застрахователните услуги върху реалната икономика, като например описание на дейностите на реалната икономика, които могат да бъдат нарушени, когато се загуби застрахователното покритие,
                                 
                              
                                    —
                                 
                                 
                                    описание на възможните отрицателни последици върху доверието на потребителите, предизвикани от неудължаването на срока за възстановяване,
                                 
                              
                                    —
                                 
                                 
                                    прогноза за въздействието върху финансовите пазари (включително вторичните последици) поради неудължаването на срока за възстановяване и последвалата ликвидация на предприятието.
                                 
                              
                  Горепосочената количествена информация следва да се предостави в Excel въз основа на най-актуалните данни.